सावित्रिबाई फुले ने अपने पति से पढ़ना-लिखना सीखा और लगातार अध्ययन कर आगे की शिक्षा पूरी की। पति और स्वयं के प्रयत्नों से वे शिक्षिका बन गई। इसके बाद तो बालिकाओं और स्त्रियों को शिक्षित करना उनके जीवन का उद्देश्य बन गया। इसके साथ वे समाज की कुरीतियों और छुआछूत को मिटाने व विधवा विवाह हेतु लगातार संघर्षरत रहीं। उन्होंने अवैध शिशु हत्या रोकने के लिए शिशु गृह की स्थापना थी। उन्होंने समाज में समतावादी मानवतावादी विचारों का व्यापक प्रचार एवं प्रसार किया। अकाल और महामारी के समय पीड़ितों की सेवार कर सावित्रीबाई ने यह साबित कर दिया वह बहुत ही परिश्रमी, दृढ़ निश्चयी और परोपकारी महिला थीं। महिलाएं धर्मभीरू, अंधविश्वासी और पंरपरावादी होती हैं, इस बात को उन्होंने अपने कार्यों से गलत साबित कर दिया था। वे बचपन से ही बहुत साहसी और निर्भीक थीं । ज्योतिबा का प्रोत्साहन और शिक्षा के अमोघ अस्त्र से उन्होंने अपने परिवर्तनवादी-क्रांतिकारी विचारों का परिचय दिया। ससुराल और समाज से बहिष्कार, विरोध, अत्याचार, अपमान जनक टीका-टिप्पणियां , गालियां, हमले और तरह- तरह प्रताड़नाएं उन्होंने समाज की अन्यायपूर्ण, विषमतावादी, घृणित परम्पराओं और कुरीतियों को जड़ से मिटाने की खातिर सहीं थी। स्वतंत्रता प्राप्ति के बाद, भारतीय संविधान में स्त्रियों को मिले अधिकारों के अनुसार और बाबा साहेब अंबेडकर के लगातार प्रयत्नों के कारण जैसे-जैसे स्त्रियों को महत्व मिलता गया, वैसे ही उनके कार्यों का मूल्यांकन भी नई दृष्टि से किया जाने लगा। ठीक इसी प्रकार सावित्रीबाई के सामाजिक क्रांतिकारी कार्यों का मूल्यांकन भी अलग से किया गया। दरअसल समाज सुधार और नारी जागृति के क्षेत्र में उनके द्वारा किए गए कार्य अनूठे है। सही मायने में समाज परिवर्तन के लिए क्रांति की शुरुआत उसी समय से हुई थी।